kardosdrur/scandi-wiki huggingface dataset:
Arctic Coal Company

Arctic Coal Company var et amerikanskejet mineselskab der drev minedrift ved Longyearbyen på Svalbard. En af stifterne og hovedmændene bagved selskabet var John Munroe Longyear, som Longyearbyen er er opkaldt efter.

Selskabet blev stiftet i oktober 1904 efter man overtog aktiverne i Trondhjem-Spitsbergen Kullkompani.. I sommeren 1913 var årsproduktionen kommet op i 30.000 tons kul og anlægget omkring Longyearbyen var fuldt udbygget. I 1916 blev selskabet solgt til Store Norske Spitsbergen Kulkompani.

Referencer 

Minedrift på Svalbard
Etableret i 1904
Ophørt i 1916
Mineselskaber fra USA
Frederik Oertz

Frederik greve Oertz (1. juli 1712 – 28. september 1779) var en dansk stiftamtmand og hofembedsmand, bror til Ludvig Christian Oertz.

Karriere 
Han var søn af generalmajor Balthasar Friedrich von Oertzen (død 1723) og Charlotte Amalie komtesse Friis (død 1751). 1725 udnævntes han til kornet i Hestgarden, 1731 til kammerjunker og ægtede 5. august 1733 den 14 år ældre rige arving Marie Svane (29. marts 1698 – 5. december 1772), datter af jægermester Frederik Svane til Svenstrup og sønnedatter af ærkebispen Hans Svane, hvis efterslægt stadig var højt anskrevet ved hove. I denne anledning udnævntes han samme år til greve og 1734 til kammerherre og amtmand i Roskilde Amt, hvorfra han 1737 forflyttedes til Koldinghus Amt og 1746 til Tryggevælde Amt.

Ægteskabet var imidlertid ulykkeligt, og allerede 1735 ansøgte ægteparret om skilsmisse hos kongen, der imidlertid, støttende sig til det teologiske fakultets erklæring, nægtede denne og henviste sagen til kommissærers og domstolenes afgørelse. Som følge heraf førtes der nu i en årrække en proces mellem ægteparret, der dels drejede sig om Oertzs bestyrelse af Svenstrup og formuen, hvorover han i henhold til en ægtepagt ikke havde fri dispositionsret, dels om hans personlige forhold lige over for hustruen, men 1744 dømte Højesteret, at ægteskabet fremdeles skulle bestå og ægteparret leve kristeligt med hinanden. Først 1751 ophævedes ægteskabet, efter en kommissions indstilling, ved kongelig resolution, ved hvilken der tillige tildeltes hustruen hendes hidtilværende rang og titel af grevinde af Svane.

Oertz, der 1747 havde fået det hvide bånd og 1750 var blevet stiftamtmand i Ribe, afskedigedes herfra 1754, i hvilket år han udnævntes til ceremonimester; 1760 blev han gehejmeråd, fik 1761 enkedronningens orden og fratrådte stillingen som ceremonimester 1763. Han døde 28. september 1779. Efter det første ægteskabs opløsning ægtede han i København 6. april 1752 Sophie Amalie komtesse von Brockdorff (22. marts 1728 – 13. februar 1785), datter af gehejmeråd Friedrich von Brockdorff til Klethkamp.

Kilder 
 C.E.A. Schøller, "Frederik Oertz", i: C.F. Bricka (red.), Dansk Biografisk Lexikon, København: Gyldendal 1887-1905.
 Koch, Kristian VI, s. 218.
 H.F. Rørdam, Historiske Samlinger og Studier II.

Godsejere fra Danmark
Grever fra Danmark
Danskere i 1700-tallet
Stiftamtmænd over Ribe Stift
Amtmænd fra Danmark
Modtagere af l'union parfaite
Ceremonimestre fra Danmark
Officerer fra Danmark
Riddere af Dannebrog (1671-1808)
Frederik
Personer i Dansk Biografisk Leksikon
Kammerherrer fra Danmark
Gehejmeråder fra Danmark
Polar Research Institute of China

Polar Research Institute of China (forkortet PRIC) er en kinesisk polarforskningsorganisation som blev etableret i 1989.

PRIC har fire forskningsstationer, Yellow River Station i Ny-Ålesund på Svalbard (åbnet 2003), Zhongshan Station i Larsemannfjellene i Øst-Antarktis (åbnet februar 1989), Great Wall Station på King George Island i Vest-Antarktis (åbnet februar 1985) og Kunlun Station på Dome A på Antarktisplatået (åbnet 27. januar 2009).

PRIC har hovedkontor i Shanghai og har totalt 124 ansatte.

Eksterne henvisninger 
 Officiel hjemmeside  

Videnskabelige og historiske institutioner
Forskningsorganisationer
Organisationer fra Kina
Etableret i 1989
Virksomheder i Shanghai
Chokoladefrø

En chokoladefrø er et stykke slik, lavet af chokolade og formet som en frø.

Toms Chokoladefrø 
Toms producerer en chokoladefrø, som er lavet af lys mælkechokolade med creme indeni.

Chokoladefrøen blev introduceret i 1902 af Galle & Jessen (nu ejet af Toms). Oprindeligt bestod den af massiv chokolade. Med tiden kom der flere varianter til med forskelligt cremefyld, bl.a. mint. Frøen blev trukket tilbage i 2002, men blev relanceret i 2007 i den klassiske størrelse og i en mini-udgave.

Produktserie 
Toms' produktserie Skildpadde og venner rummer ud over mintfrø og mini-mintfrø også Skildpadde, Mini-skildpadde og Nougathare.

Chokoladefrøer i neon 
Galle & Jessen satte i 1965 otte store chokoladefrøer i neon på deres fabrik på Lyngbyvej ved Vibenshus Runddel. Fabrikken blev revet ned i 1999, men skorstenen fik lov at stå. Chokoladefrøerne blev taget ned 26. september 2009.

Referencer 

Frø
Toms
Balthasar Friedrich von Oertzen

Balthasar Friedrich von Oertz(en) (død 27. februar 1723) var en dansk officer, der endte som generalmajor.

Han tilhørte den mecklenburgske uradelsslægt Oertzen og førte under Den Skånske Krig et dragonregiment. 6. maj 1711 ægtede han Charlotte Amalie komtesse Friis (ca. 1692 – 1. december 1751). De fik sønnerne Frederik Oertz og Ludvig Christian Oertz. Efter mandens død ægtede hun 1725 Otto Blome.

Kilder 
 Skeel Kannegaard

Balthasar Friedrich
Generalmajorer fra Danmark
Danskere i 1700-tallet
Personer i Den Skånske Krig fra Danmark-Norge
Ludvig Christian Oertz

Ludvig Christian Oertz (11. oktober 1717 – 6. april 1774 i København) var en dansk amtmand, bror til grev Frederik Oertz.

Han var søn af generalmajor Balthasar Friedrich von Oertzen og Charlotte Amalie komtesse Friis. 1737 udnævntes han til kammerjunker, men efter et par år at have gjort tjeneste i Danske Kancelli forlod han 1751 hoftjenesten for at blive amtmand over Vordingborg og Tryggevælde Amter og udnævntes samtidig til konferensråd; 1755 forflyttedes han som amtmand til Nykøbing Falster, fra hvilket embede han 1772 afskedigedes. Oertz, der 1763 var blevet hvid ridder, 1765 havde fået enkedronningens orden og 1769 var blevet gehejmeråd, døde ugift i København 6. april 1774

Kilder 
 C.E.A. Schøller, "Ludvig Christian Oertz", i: C.F. Bricka (red.), Dansk Biografisk Lexikon, København: Gyldendal 1887-1905.

Ludvig Christian
Amtmænd fra Danmark
Danskere i 1700-tallet
Riddere af Dannebrog (1671-1808)
Modtagere af l'union parfaite
Personer i Dansk Biografisk Leksikon
Gehejmeråder fra Danmark
Frederik Anthon Adam von der Maase

Frederik Anthon Adam von der Maase (født 5. januar 1773, død 13. august 1821) var en dansk godsejer og hofembedsmand.

Biografi 
Han var søn af Frederik von der Maase og Sophie Henriette von Moltke. Han blev 1789 sekondløjtnant ved Garden til Hest, 1790-95 ridejunker, 1791 kammerjunker, 1798 ritmester, 1801 adjudant hos kronprinsen, 1808 overadjudant i generaladjudantstaben, 1809 anden staldmester og kammerherre og 1814 Ridder af Dannebrog.

1796 ægtede han Vilhelmine Løvenskiold. Maase overtog stamhuset Kraagerup med bl.a. herregården Krogerup, men solgte alle besiddelserne i årene 1800-07 på nær øen Anholt. Stamhuset blev erstattet med Det von der Maase'ske Fideikommis på 50.000 rigsdaler. Maase indledte i 1817 private udgravinger af Gurre Slots ruiner. Han døde pludseligt i 1821 på en tur til Vallø.

Han er begravet i Valløby Kirke. Maase var far til bl.a. Frederik Herman Rostgaard von der Maase, der blev hofchef.

Kilder 
 Danmarks Adels Aarbog 1913

Eksterne henvisninger 

Godsejere fra Danmark
Staldmestre fra Danmark
Danskere i 1700-tallet
Danskere i 1800-tallet
Frederik Anthon Adam
Kavaleriofficerer fra Danmark
Riddere af Dannebrog
Kammerherrer fra Danmark
Kammerjunkere fra Danmark
Christian Christopher Holck (1698-1774)

Christian Christopher greve Holck (født 24. august 1698, død 23. september 1774 i Nyborg) var en dansk officer.

Kun 3 år gammel mistede han sin fader, grev Flemming Holck, amtmand i Nyborg, der myrdedes i en båd på Storebælt; moderen, Margrethe Rodsteen, døde 1711. Ved køb erhvervede han allerede 1718 et kompagni i 3. jyske Kavaleriregiment og udnævntes til
ritmester; 1730 blev han sekondmajor, 1737 major med oberstløjtnants karakter, 1746 virkelig oberstløjtnant, 1758 oberst og chef for 2. jyske Kavaleriregiment og erholdt samme år generalmajors karakter. 1763 blev han hvid ridder, og året efter fik han enkedronningens orden. Efter 1766 at have taget sin afsked udnævntes han 1768 til generalløjtnant af kavaleriet.

Holck, der af samtiden ansås for at være en jævnt dygtig officer, arvede 1724 efter en ugift faster Orebygård, men om hans virksomhed som godsejer vides kun, at han led af en meget fremtrædende mani for at drive krybskytteri på sine naboers ejendomme. Holck døde 23. september 1774 i Nyborg. Han havde 8. september 1723 ægtet Ermegaard Sophie baronesse Winterfeldt (1. november 1702 – 25. marts 1756) og var far til Conrad Holck, Flemming Holck-Winterfeldt, Gustav Frederik Holck-Winterfeldt, Hilleborg Margrethe Holck og Margrethe Holck (de to brødre, der kom i besiddelse af baroniet Wintersborg, tog navnet Holck-Winterfeldt).

Kilder 
 Anders Thiset, "Christian Christoffer Holck", i: C.F. Bricka (red.), Dansk Biografisk Lexikon, København: Gyldendal 1887-1905.

Christian Christopher 2
Riddere af Dannebrog (1671-1808)
Modtagere af l'union parfaite
Grever fra Danmark
Godsejere fra Danmark
Generalløjtnanter fra Danmark
Personer i Dansk Biografisk Leksikon
Kavaleriofficerer fra Danmark
Rodsteen

Rodsteen er en uddød dansk uradelsslægt. Slægten førte en trappe af fire røde sten i sølv, på hjelmen to af sølv og rødt vekselvis delte vesselhorn.

Den jyske adelsslægt Rodsteen føres tilbage til Niels Markorsen, hvis søn Jens Nielsen til Lengsholm levede endnu 1512; dennes søn Markor Jensen (nævnt 1486 og 1532) var bedstefader til Markor Jensen (død 1598) til Lengsholm og Tidemandsholm, hvis sønner var Palle Rodsteen (1590-1643) til Lundsgård, der tjente i
Kalmarkrigen, m.m. — fader til oberstløjtnant Markor Rodsteen (1619-1670) til Lundsgård, der 1661 underskrev suverænitetsakten — og Steen Rodsteen (død 1664) til Lerbæk, som under krigen 1644 var kommandant på Læsø, og som var fader til admiral Jens Rodsteen (1633-1706) til Rodsteenseje (Hovedstrup) og til admiral Markor Rodsteen (1625-1681) til Lerbæk og Nørre Elkær; sidstnævnte var fader til stiftamtmand, gehejmeråd, baron Peter Rodsteen (1662-1714) til Lerbæk og Elkær m.m., der 1703 blev optaget i friherrestanden, og til generalløjtnant, kommandant i Rendsborg Christian Rodsteen (død 1728) til Gunderslevholm, der døde som slægtens sidste mand.

Kilder 
 Albert Fabritius, "Rodsteen", i: Povl Engelstoft & Svend Dahl (red.), Dansk Biografisk Leksikon, København: J.H. Schultz Forlag 1932-44.
 Poul Bredo Grandjean, "Rodsteen", i: Christian Blangstrup (red.), Salmonsens Konversationsleksikon, København: J.H. Schultz Forlag 1915-30.
 Danmarks Adels Aarbog, XXVIII, 1911, s. 390-97; XXXII, 1915, s. 615; XL, 1923, s. 555; XLVI, 1929, II, s. 309; XLVIII. 1931, II, s. 160; LII, 1935, II, s. 145; LVI, 1939, II, s. 121; LVII, 1940, II, s. 170.

 
Adelsslægter fra Danmark
Beverly Perdue

Beverly Eaves "Bev" Perdue (født Beverly Marlene Moore, 14. januar 1947 i Virginia) er en amerikansk politiker fra det Demokratiske parti. Hun var den 73. guvernør i den amerikanske delstat North Carolina fra 2009-13.

Hun er bachelor fra University of Kentucky og bestod mastergrad i blandt andet medicin og offentlig administration på University of Florida. Perdue er gift for anden gang og har 2 sønner.

Politik 
Hun var valgt ind i Repræsentanternes Hus i North Carolina fra 1987 til 1991, og i delstatens senat fra 1991 til 2001. I efteråret 2000 blev hun valgt til viceguvernør i North Carolina, med Mike Easley som guvernør. De tiltrådte begge 6. januar 2001.

I hendes hjemby New Bern annoncerede hun 1. oktober 2007 at hun ville prøve at blive demokraternes guvernørkandidat til valget i 2008, da Mike Easley ikke genopstillede til posten som North Carolina guvernør. Perdue vandt det demokratiske primærvalg over Richard H. Moore og Dennis Nielsen, og kunne sammen med viceguvernørkandidat Walter Dalton stille op til det endelige valg mod Charlottes borgmester Pat McCrory (R). Perdue vandt guvernørvalget 4. november 2008 med 50.3 % af stemmerne mod McCrorys 46.9 %. 10. januar 2009 blev hun taget i ed som North Carolinas 73. guvernør.

Referencer

Eksterne henvisninger 

 Beverly Perdues officielle hjemmeside på bevperdue.com
 Biografi om Beverly Perdue på National Governors Associations hjemmeside 

Guvernører i North Carolina
Personer fra Virginia
Conrad Ditlev Reventlow

Conrad Ditlev lensgreve Reventlow (født 23. juli 1704 i Frankfurt am Main, død 24. juli 1750 på Bornholm) var en dansk gehejmeråd.

Han var søn af gehejmeråd, grev Christian Ditlev Reventlow, studerede i udlandet (immatrikuleret 1722 i Leiden), fik allerede 1721 kammerherrenøglen, var 1725-31 amtmand over Haderslev Amt, blev 1728 Ridder af Dannebrog, 1740 gehejmeråd, 1747 deputeret i General-Landets Økonomi- og Kommercekollegium og gehejmekonferensråd, 1748 præsident i Højesteret, 1749 stiftamtmand over Sjællands Stift og amtmand over Københavns Amt, fik 1750 enkedronningens orden og døde på Bornholm 24. juli samme år.

Ved sin faders død succederede Reventlow i besiddelsen af grevskabet Reventlow i Sundeved, baroniet Brahetrolleborg samt stamhusene Krenkerup og Frisenvold m.m. Hans virksomhed som godsejer synes især at have været knyttet til Brahetrolleborg, hvis styrelse han overtog snart efter baroniets overdragelse til faderen (1722); han havde her en dygtig og pålidelig hjælper i Frederik Bagger, ved hvis bistand han både forbedrede og forøgede godset.

Reventlow havde 20. september 1731 ægtet prinsesse Vilhelmine Augusta af Slesvig-Holsten-Nordborg-Plön (1704-1749), datter af prins Christian Carl og Dorothea Christine f. von Aichelberg.

Kilder 
 G.L. Wad, "Conrad Ditlev Reventlow", i: C.F. Bricka (red.), Dansk Biografisk Lexikon, København: Gyldendal 1887-1905.
 Birch, Geheimeraader, s. 32 f.
 Danske Herregaarde II: Tølløse; III: Hardenberg; IV: Brahetrolleborg.
 Danmarks Adels Aarbog 1893, s. 390.
 Zeitschr. d. Gesellsch. f. d. Gesch. Schlesw., Holst. u. Lauenb. XXII, 104. 155.

Lensgrever fra Danmark
Godsejere fra Danmark
Conrad Ditlev
Riddere af Dannebrog (1671-1808)
Stiftamtmænd over Sjællands Stift
Amtmænd fra Danmark
Amtmænd fra Slesvig
Højesteretsdommere fra Danmark
Danskere i 1700-tallet
Modtagere af l'union parfaite
Personer i Dansk Biografisk Leksikon
Kollegiedeputerede fra Danmark
Gehejmekonferensråder fra Danmark
Vilhelmine Augusta af Slesvig-Holsten-Nordborg-Plön

Vilhelmine Augusta, prinsesse af Slesvig-Holsten-Nordborg-Plön, gift lensgrevinde Reventlow (17. november 1704 – 16. marts 1749) var en holstensk prinsesse, søster til hertug Frederik Karl af Slesvig-Holsten-Sønderborg-Plön.

Hun var datter af prins Christian Carl og Dorothea Christine f. von Aichelberg. 20. september 1731 ægtede hun grev Conrad Ditlev Reventlow. Hun blev dame de l'union parfaite 1749 og døde senere samme år.

Modtagere af l'union parfaite
Danskere i 1700-tallet
Huset Oldenburg
Sønderborgske fyrstelige
Claus Reventlow

Claus (von) Reventlow (3. december 1693 – 10. maj 1758 i København) var en dansk højesteretspræsident og gehejmeråd.

Han var søn af gehejmeråd Frederik Reventlow (død 1728), studerede fra 1711 ved tyske universiteter, var først kammerjunker, udnævntes 1727 til kammerherre og blev året efter amtmand over Skanderborg og Åkær Amter samt 1730 stiftamtmand i Aalborg Stift og amtmand over Aalborghus, Aastrup, Børglum og Sejlstrup Amter. 1736 blev han assessor i Højesteret og Hofretten og samme år gehejmeråd samt 1747 gehejmekonferensråd. 1748 blev han præsident i Højesteret. 1729 fik han det hvide bånd, blev 1748 Ridder af Elefanten og fik 1751 enkedronningens orden.

I 1756, da der skulle finde valg sted af en koadjutor som eventuel efterfølger til fyrstbiskop Frederik August af Lübeck, gjorde Reventlow, der var domprovst i Lübeck, ligesom han var verbitter for klosteret i Itzehoe, på kongens vegne med energi og dygtighed arveprins Frederiks kandidatur gældende over for det gottorpske hus' prætentioner. Det lykkedes også at indsætte prinsen trods kejserhoffets modstand.

Reventlow ejede flere herregårde, således Eskær (Nørre Herred), som han solgte 1750, og Astrup, som han afstod 1749; Osterrade og Cluvensiek købte han 1753. Tillige var han ejer af Skivehus. Han døde 10. maj 1758 i København.

Reventlow var 2 gange gift: 1. gang 7. november 1727 med Christiane Barbara Rantzau,
kendt for sin lærdom (1683 – 16. februar 1747), datter af generalløjtnant Johan Rantzau og Sophie Amalie f. Friis og enke efter oberst Verner Parsberg til Eskær (d. 1719); 2. gang 6. november 1748 med Charlotte Dorothea von Plessen (25. maj 1724 – 25. maj 1771), dame de l'union parfaite, datter af gehejmeråd Christian Ludvig von Plessen.

Kilder 
 Louis Bobé, "Claus Reventlow", i: C.F. Bricka (red.), Dansk Biografisk Lexikon, København: Gyldendal 1887-1905.
 Danmarks Adels Aarbog 1893, s. 379 f.

Claus
Godsejere fra Danmark
Godsejere fra Slesvig og Holsten
Højesteretspræsidenter fra Danmark
Danskere i 1700-tallet
Riddere af Dannebrog (1671-1808)
Modtagere af l'union parfaite
Amtmænd fra Danmark
Stiftamtmænd over Aalborg Stift
Personer i Dansk Biografisk Leksikon
Dommere i Hofretten (Danmark)
Kammerherrer fra Danmark
Gehejmekonferensråder fra Danmark
Charlotte Dorothea von Plessen

Charlotte Dorothea von Plessen, gift Reventlow (25. maj 1724 – 25. maj 1771) var en dansk adelsdame. 

Hun var datter af gehejmeråd Christian Ludvig von Plessen og Charlotte Amalie Skeel var dame de l'union parfaite. Hun ægtede 6. november 1748 Claus Reventlow.

Charlotte Dorothea
Danskere i 1700-tallet
Modtagere af l'union parfaite
Yamazaki Distillery

Yamazaki Distillery et et whiskydestilleri i Japan, der ligger nær Osaka og ejes af Suntory. Yamakazi blev grundlagt i 1923 af Shinjiro Torii og var Japans første whiskydestilleri.

Yamakazi er i vore dage Japans mest populære single malt whisky, og de mest udbredte udgaver er 12 års og 18 års whiskyer.

Eksterne henvisninger 
 Yamakazis hjemmeside 

Whisky
Etableret i 1923
John de Jongh

John Percy de Jongh, Jr. (født 13. november 1957 på Sankt Thomas) er en amerikansk politiker fra det Demokratiske parti. Han var den 7. guvernør på de Amerikanske Jomfruøer (tidl. Dansk Vestindien) fra 2007-15.

Politisk karriere 
Jongh var i 2002 første gang kandidat ved valget til guvernørposten på de Amerikanske Jomfruøer, og dengang som uafhængig og ikke medlem af et parti. Han blev senere medlem af det Demokratiske parti og i 2006 vandt han partiets primærvalg og kunne blive demokraternes kandidat ved guvernørvalget senere på året. Her fik han 57 % af stemmerne og vandt over den uafhængige kandidat Kenneth Mapp. Jongh blev taget i ed som guvernør 1. januar 2007, og han blev genvalgt 2. november 2010 sammen med viceguvernør Gregory Francis..

Referencer

Eksterne henvisninger 

 John de Jonghs officielle kampagneside på governordejongh.com

Guvernører i Amerikanske Jomfruøer
Personer fra Sankt Thomas
Personer fra De Amerikanske Jomfruøer
Mark der DDR

Mark der DDR eller Ostmark var betegnelsen for den møntenhed, der blev brugt i DDR i perioden 1948-1990. 

Officielt var betegnelsen for møntfoden i DDR Deutsche Mark 1948-1964, Mark der Deutschen Notenbank 1964-1967 og Mark der DDR 1968-1990. I daglig tale blev den i hjemlandet blot kaldt Mark, mens den i Vesttyskland og efter genforeningen af de to tysklande har gået under navnet Ostmark.

1 Mark der DDR svarede til 100 Pfennig, og der fandtes følgende mønter med værdierne: 1 pf, 5 pf, 10 pf, 20 pf, 50 pf, 1 M, 2 M, 5 M samt sjældnere 10 M og 20 M. Af sedler fandtes der 5 M, 10 M, 20 M, 50 M og 100 M.

Eksterne links 
 Sedler fra den Tyske Demokratiske Republik (på tysk)

Historiske møntenheder
DDR
Koadjutor

Koadjutor (lat., coadjutor, medhjælper) kaldes i den romerskkatolske kirke den præst, som for en tid er ansat som en sognepræsts medhjælper, eller den prælat, som — sædvanlig på livstid og med løfte om at blive efterfølger — er ansat som en biskops medhjælper.

Titlen har også fundet anvendelse i protestantiske kirkesamfund.

Kirkelige titler
Robert Lewandowski

Robert Lewandowski (født 21. august 1988 i Warszawa, Polen) er en polsk fodboldspiller, der spiller som angriber for den spanske La-liga klub FC Barcelona. Her kom han fra Bayern München. Tidligere har han spillet for Borussia Dortmund i Tyskland og Legia Warszawa, Znicz Pruszków og Lech Poznań i sit hjemland.

Med Lech Poznań vandt Lewandowski både det polske mesterskab i 2010 og den polske pokalturnering i 2009, mens det med Dortmund er blevet til to tyske mesterskaber, i henholdsvis 2011 og 2012.

Dortmund betalte Lech Poznań 4,5 millioner euro for Lewandowski.

Karriere

F.C. Bayern München 

Lewandowski var på fri transfer, da han besluttede sig for at spille for Bayern München i 2014. Han har vundet mesterskaberne med Bayern München i de første fem sæsoner. I tre sæsoner har han været topscorer, dvs. 2015-16 og fra 2017-2019. Med over 200 mål er han den mest scorende udlænding i Bundesligaen nogensinde. Han er også blevet årets spiller i sæsonen 2016-17 og er kendt for sine fantastiske præstationer i Bundesligaen. I Bayern München har Lewandowski også sat en bemærkelsesværdig rekord: han har scoret fem mål på ni minutter.

Landshold 
Lewandowski står (pr. 26. november 2022) noteret for 135 kampe og 76 scoringer for Polens landshold, som han debuterede for den 10. september 2008 i en VM-kvalifikationskamp mod San Marino. Han scorede et enkelt mål i kampen. Han deltog blandt andet ved EM i 2012 på hjemmebane, hvor han scorede turneringens første mål. Polen nåede ikke længere end gruppespillet.

Titler 

Lech Poznań
 Ekstraklasa: 2010
 Polske Pokalturnering: 2008–09
 Polsk Super Cup: 2009

Borussia Dortmund
 Bundesliga: 2011 og 2012 med Borussia Dortmund
 DFB-Pokal: 2011–12
 DFL-Supercup: 2013
 UEFA Champions League runner-up: 2012–13

Bayern München
 Bundesliga: 2014–15, 2015–16, 2016–17, 2017–18, 2018–19, 2019–20, 2020–21, 2021–22
 DFB-Pokal: 2015–16, 2018–19, 2019–20
 DFL-Supercup: 2016, 2017, 2018, 2020, 2021
 UEFA Champions League: 2019–20
 UEFA Super Cup: 2020
 FIFA Club World Cup: 2020

Referencer

Eksterne henvisninger 

 Robert Lewandowski på 90minut.pl 

Personer fra Warszawa
Fodboldspillere fra Polen
Fodboldspillere fra Legia Warszawa
Fodboldspillere fra Znicz Pruszków
Fodboldspillere fra Lech Poznań
Fodboldspillere fra Borussia Dortmund
Fodboldspillere fra FC Bayern München
Fodboldspillere fra FC Barcelona
Angribere (fodbold)
Deltagere ved det europæiske mesterskab i fodbold 2012
Deltagere ved det europæiske mesterskab i fodbold 2016
Deltagere ved verdensmesterskabet i fodbold 2018
Deltagere ved det europæiske mesterskab i fodbold 2020
Deltagere ved verdensmesterskabet i fodbold 2022